b'\n_START_ARTICLE_\nLemuria\n_START_PARAGRAPH_\nLemuria on kuvitteellinen kadonnut manner, jonka kerrotaan sijainneen Intian valtamerell\xc3\xa4. Lemurian keksi el\xc3\xa4intieteilij\xc3\xa4 Philip Sclater vuonna 1864 mahdolliseksi selitykseksi sille, ett\xc3\xa4 puoliapinoihin kuuluvia rengash\xc3\xa4nt\xc3\xa4makeja (lemureja) on sek\xc3\xa4 Madagaskarilla ett\xc3\xa4 Intiassa, mutta ei esimerkiksi Afrikassa. H\xc3\xa4n ehdotti, ett\xc3\xa4 v\xc3\xa4liss\xc3\xa4 oli joskus ollut manner, jonka h\xc3\xa4n nimesi Lemuriaksi. Ajatus ei ollut kuitenkaan uusi. Jo pari vuosikymment\xc3\xa4 aiemmin oli ranskalainen luonnontieteilij\xc3\xa4 \xc3\x89tienne Geoffroy Saint-Hilaire ehdottanut etel\xc3\xa4isen mantereen muinoin yhdist\xc3\xa4neen Intian ja Madagaskarin. H\xc3\xa4n ei kuitenkaan nimennyt t\xc3\xa4t\xc3\xa4 kadonnutta mannerta mill\xc3\xa4\xc3\xa4n tavoin. Uponneet mantereet ja maayhteydet olivat 1800-luvun loppupuolella suosittu selitys luonnontieteilij\xc3\xb6iden keskuudessa, kun he pyrkiv\xc3\xa4t ymm\xc3\xa4rt\xc3\xa4m\xc3\xa4\xc3\xa4n miksi kaukaisten maa-alueiden kivikoostumus ja monet el\xc3\xa4inlajit muistuttivat suuresti toisiaan huolimatta v\xc3\xa4liss\xc3\xa4 olleista valtavista vesialueista. Lemuria-ajatus j\xc3\xa4i pois tieteellisest\xc3\xa4 keskustelusta, kun teoria mannerlaattojen liikkeest\xc3\xa4 tuli esille._NEWLINE_Madagaskarin yhteys Kaakkois-Aasiaan ei kuitenkaan rajoitu vain el\xc3\xa4inkuntaan, sill\xc3\xa4 Madagaskarin kieli malagassi kuuluu austronesialaisiin kieliin. Malagassia eniten muistuttavana kaakkoisaasialaisena kielen\xc3\xa4 pidet\xc3\xa4\xc3\xa4n ma\xe2\x80\x99anyan-kielt\xc3\xa4 Kalimantanin alueella, mutta tuon kielialueen asukkailla ei tunnetun historian aikana ole ollut valmiuksia niin pitkiin merimatkoihin._NEWLINE_Jotkut 1800-luvun lopun ja 1900-luvun alun okkultistit, kuten teosofisen liikkeen perustaja Helena Petrovna Blavatsky k\xc3\xa4yttiv\xc3\xa4t nimityst\xc3\xa4 \xe2\x80\x99Lemuria\xe2\x80\x99 mantereesta tai saariketjusta, joka olisi sijainnut osittain Sclaterin kuvitteleman Lemurian paikalla. Blavatsky v\xc3\xa4itti saaneensa Lemuriaa koskevat tietonsa jo ennen Atlantista per\xc3\xa4isin olevasta Dzyanin kirjasta, joka k\xc3\xa4sittelee ihmiskunnan synty\xc3\xa4 ja muinaisia tapahtumia. My\xc3\xb6hemmin v\xc3\xa4itetty kirja oli kulkeutunut Tiibetiin. Blavatskyn mukaan Lemurian asukkaat olivat kolmas seitsem\xc3\xa4st\xc3\xa4 alkurodusta; kooltaan he olivat pitki\xc3\xa4, v\xc3\xa4rilt\xc3\xa4\xc3\xa4n mustia ja heill\xc3\xa4 oli telepaattisia kykyj\xc3\xa4. Lis\xc3\xa4\xc3\xa4ntyminen tapahtui lintujen tapaan munimalla. Lopulta Lemuria tuhoutui vajottuaan vulkaanisen toiminnan seurauksena valtameren syvyyksiin. Lemurian asukkaat pakenivat mantereeltaan ja panivat Blavatskyn mukaan alulle Atlantiksen nelj\xc3\xa4nnen alkurodun._NEWLINE_Vuonna 1894 amerikkalainen Frederick S. Oliver viimeisteli Lemuriasta ja Atlantiksesta kertovan kirjansa A Dweller on Two Planets, joka julkaistiin tosin vasta vuonna 1905. Kirja oli kirjoitettu automaattikirjoituksella ja siin\xc3\xa4 esitettiin, ett\xc3\xa4 jotkut Lemurian asukkaat pakenivat mantereensa luonnonmullistuksia ja tuhoa Kaliforniassa sijaitsevalle Mount Shasta -vuorelle, jonka alla olevassa tunneliverkostossa he viel\xc3\xa4kin asuvat, n\xc3\xa4ytt\xc3\xa4ytyen toisinaan pinnalla vaaleisiin kaapuihin pukeutuneina. On huomattava, ett\xc3\xa4 Blavatskyn alkuroduista nykyist\xc3\xa4 ihmiskuntaa seuraavan kuudennen alkurodun uskotaan nousevan nimenomaan t\xc3\xa4lt\xc3\xa4 alueelta. Oliverin kirjaa ja sen v\xc3\xa4itteit\xc3\xa4 pidet\xc3\xa4\xc3\xa4nkin edelleen yhten\xc3\xa4 New Age -uskomusten t\xc3\xa4rke\xc3\xa4n\xc3\xa4 l\xc3\xa4hteen\xc3\xa4. N\xc3\xa4iss\xc3\xa4 uskomuksissa Lemurian esoteerinen nimi on toisinaan Shalmali._NEWLINE_Nyky\xc3\xa4\xc3\xa4n Lemuria on esill\xc3\xa4 l\xc3\xa4hinn\xc3\xa4 liskoihmisiin liittyviss\xc3\xa4 New Age -vaikutteisissa salaliittoteorioissa ja niist\xc3\xa4 vaikutteita ottavassa fantasiakirjallisuudessa.'